text: To anholdt i sag om drabsforsøg
  20 april 2018 kl. 16.42
  Syd- og Sønderjyllands Politi anholdt fredag eftermiddag to personer i forbindelse med et drabsforsøg i Tinglev natten til fredag.
  Syd- og Sønderjyllands Politi anholdt fredag eftermiddag to personer, en 36-årig mand og en 29-årig kvinde, i forbindelde med efterforskningen af et drabsforsøg i Tinglev. Det oplyser politiet i en pressemeddelelse.
  En 36-årig mand blev natten til fredag fundet svært kvæstet af skud på en adresse på Stationsvej i Tinglev. Han er indlagt på Odense Universitetshospital, og lægerne betegner hans tilstand som kritisk, men stabil.
  Syd- og Sønderjyllands Politi eftersøger stadig en tredje person, en mand, i forbindelse med hændelsen.
  De to anholdte vil blive fremstillet i et grundlovsforhør lørdag ved Retten i Sønderborg, hvor den konkrete sigtelse også vil blive oplyst.
  Politiet kan på nuværende tidspunkt ikke oplyse noget om hændelsesforløbet, motiv eller personernes relation til det 36-årige skudoffer. Der er dog intet, der tyder på, at hændelsen har nogen forbindelse til bandemiljøer.
  Der foregår fortsat en række tekniske undersøgelser på forskellige adresser i Tinglev.
  
  